《颍许间杂诗 其一》
清代·蒋湘培

颍川日夜流，颍水何瀰瀰。昔云沈冥人，临流洗其耳。

投以万乘沈，蹴尔如挞市。耳且不欲闻，况能强之仕。

道逢牧犊翁，牵饮上流水。顾视世间人，膻腥诚独鄙。

甘瓜何绵绵，白石何齿齿。持比颍水清，吾心正如此。

作者简介：清湖南湘乡人，字笃因。乾隆五十九年举人。博闻强识，工古文。其弟蒋湘墉、湘城、湘垣皆师事之，并有文名，时称四蒋。